Tshwane-metro ondersoek ook grondtransaksiesStevens Mokgalapa. Foto: DA Die burgemeester van die Tshwane-metro het die korrupsieklagtes wat deur AfriForum aanhangig gemaak is rakende beweerde verdagte grondtransaksies, verwelkom. Volgens burgemeester Stevens Mokgalapa is die metro ook reeds besig met sy eie ondersoek na verskeie grondtransaksies nadat daar glo reeds in Mei vanjaar talle klagtes daaroor ontvang is. “Die stad sal die gepaste stappe doen na die uitslag van die ondersoek. Die stad mag onder geen omstandighede sy sake onverantwoordelik doen of sonder om die optimale waarde te oorweeg wat hy verdien om inwoners te bevoordeel nie,” het Mokgalapa gesê. “Die DA-geleide administrasie is hewig gekant teen enige optrede wat ons belofte delegitimeer om die lewens van Tshwane-inwoners positief te verander. Ek kan die publiek verseker dat enige amptenaar wat die wet oortree het aan die pen sal ry.” AfriForum het Maandag klagtes van miljoene rande se bedrog teen die Tshwane-metro, Proco Management, Linked Thoughts Consulting en Faragamo Trading by die SAPD ingedien. Luidens ŉ mediaverklaring deur AfriForum uitgereik, het bogenoemde instansies as middelmanne opgetree en drie plase in die Tshwane-distrik aan die Tshwane-metro verkoop teen pryse heelwat hoër as die markwaarde daarvan. Hierdie plase is Strydfontein, Klipfontein en Roodepoort 504. Maroela Media het reeds in Augustus en September berig dat ŉ paar mense miljoene rande in die sak gesteek het nadat die Tshwane-metro groot stukke grond bekom het. Monique Taute, hoof van AfriForum se teenkorrupsie-eenheid (Foto: Reint Dykema, AfriForum) Volgens Monique Taute, hoof van AfriForum se teenkorrupsie-eenheid, beloop die bedrag wat reeds vermors is weens dié verdagte grondtransaksies altesaam R176 miljoen. Volgens Taute is belastingbetalers die slagoffers in dié verdagte transaksies. “Terwyl die skuldige partye na bewering miljoene rande binne ’n paar minute in die sak kry, laat dienslewering veel te wense oor – iets waarvoor hierdie vermorste belastinggeld eerder aangewend moes word,” sê Taute. “Dit is onaanvaarbaar dat geen stappe tot dusver gedoen is teen die verkopers óf die senior amptenare wat by die transaksies betrokke was nie,” lui die verklaring. Proco Management het die oorspronklike eienaars van die plaas Strydfontein met R117 miljoen vergoed. Tshwane-metro het op dieselfde dag dié plaas vir R211 miljoen gekoop en Proco Management kon dus ŉ wins van R94 miljoen in hul sak steek. Tshwane-metro het die Klipfontein-plaas vir R85,5 miljoen by Linked Thoughts Consulting gekoop, wat die plaas op sy beurt vir R53 miljoen by die oorspronklike eienaar gekoop het. Dié middelman het ŉ wins van meer as R32 miljoen uit die transaksie gemaak. Augustine Makgata, Tshwane-metro se hoof van beplanning en ontwikkeling, het dié hoë aankooppryse van Klipfontein en Strydfontein in ’n verslag aanbeveel. In die betrokke verslag het hy ook voorgegee dat Proco Management en sy stille vennoot, Nungu Trading, oorspronklik die eienaars van Strydfontein was. Makgata kon egter nie waardasies verskaf om sy prysaanbevelings te staaf nie. Faragamo Trading het die Roodepoort 504-plaas wat in die Bronkhorstspruit-omgewing geleë is, vir R40 miljoen by die oorspronklike eienaar gekoop en 40 dae later vir R90 miljoen aan die Tshwane-metro verkoop. Dié oordragte is direk ná mekaar gedoen. Dié plaas is intern deur die Tshwane-metro vir R5,9 miljoen waardeer.